A Gucci olasz divatház is támogatja a fegyvertartás szigorításáért küzdő amerikai diákokat
A hét elején számos neves személyiség él-félmillió dollárt (127 millió forintot) ajánlott fel a diákoknak a tüntetés szervezésére.
Félmillió dollárral támogatja a Gucci olasz divatház a floridai diákok által a fegyvertartás szigorításáért szervezett márciusi felvonulást.

A March for Our Lives (Felvonulás az életünkért) nevű felvonulás mögé állunk és azon eltántoríthatatlan diákok mögé, akik követelik, hogy életük és biztonságuk legyen az elsődleges

- közölte a divatház.

A 17 halálos áldozatot követelő, február 14-i floridai iskolai lövöldözés után számos csoport szólította utcai demonstrációra az embereket, hogy támogassák a fegyveres erőszak elleni fellépést.
A központi felvonulást március 24-én rendezik Washingtonban, és elsősorban az Országos Fegyverszövetség (NRA) hatalmas politikai befolyása ellen tiltakozik.

A szervezők legalább 50 ezer résztvevővel számolnak.

A hét elején számos neves személyiség, köztük George és Amal Clooney, Steven Spielberg filmrendező és felesége, Kate Capshaw, Jeffrey Katzenberg és felesége, valamint Oprah Winfrey ugyancsak fél-félmillió dollárt (127 millió forintot) ajánlott fel a diákoknak a tüntetés szervezésére.
A diákok mozgalmát olyan sztárok is támogatják, mint Justin Bieber, Lady Gaga és Cher.